בקבוצות שהקים שיך הופצו יותר מ-15 אלף תמונות וסרטונים המכילים תוכן מיני של נשים ישראליות בנסיבות משפילות ומבזות - ללא הסכמתן. שיך: ״לא אחראי על תכנים שהועלו בקבוצות״
כתב אישום ובקשה למעצר עד תום ההליכים הוגשו היום (חמישי) בבית משפט השלום בחיפה נגד רונן שיך. כתב האישום מייחס לשיך ניהול של 18 קבוצות וערוצי טלגרם שבמרביתם הופץ תיעוד מיני של נשים ישראליות ללא הסכמתן, וכן פרטי קשר של הנשים. כתב האישום כולל 186 נפגעות עבירה שמסרו את גרסתן במשטרה, שלוש מהן קטינות, הצעירה מביניהן בת 14.
לפי כתב האישום, פעילותו של שיך החלה בנובמבר 2019, אז הפך למנהל קבוצת הטלגרם "XxXiSrAeL". עם הסרתה של הקבוצה על ידי יחידת הסייבר המחוזית של תל אביב לפני כשבועיים היו חברים בה 28,110 משתמשים. 
מיום הקמתה, הופצו בקבוצה למעלה מ-15,490 תמונות וסרטונים המכילים תוכן מיני של נשים ישראליות בנסיבות משפילות ומבזות, בין היתר כשהן מבצעות אקטים מיניים – והכל ללא הסכמתן.
עם הפיכתו למנהל "XxXiSrAeL", הקים שיך רשת המונה לכל הפחות 17 קבוצות נוספות בטלגרם. 
כתב האישום מייחס לשיך גם פרסום שירותי מין וירטואליים של צעירות ישראליות המתגוררות בישראל ובלוס אנגלס, כמו גם ניהול קבוצה נוספת בה פורסמו הודעות בנוגע לאתרי וסוכני הימורים הפעילים בטלגרם.
רשת קבוצות הטלגרם ששיך חשוד בניהולה כללה למעלה מ-100 אלף משתמשים. שיך הסתייע בשני משתמשים נוספים לצורך ניהול הקבוצות. הם פעלו לשמירה על הסדר בקבוצות, עדכנו את שיך באופן רציף וקיבלו ממנו הנחיות בנוגע לפעילותם.
כתב האישום מתאר גם את ההשלכות מרחיקות הלכת של מעשיו של שיך על קורבנותיו. "נפגעות רבות דיווחו על דיכאון או חרדה״, תיארה השופטת. ״מקצתן דיווחו שהחלו ללכת לטיפולים פסיכולוגיים וליטול תרופות פסיכיאטריות. מספר צעירות תיארו מחשבות אובדניות תכופות וחלקן אף דיווחו על ניסיונות התאבדות ממשיים״.
״כמעט כלל הנפגעות דיווחו על הטרדות רבות, לרבות מיניות, שקיבלו ברשתות החברתיות, בטלפון שלהן ואף ברחוב כתוצאה מהפרסומים״
כמה מהנפגעות סיפרו שבעקבות הפרסומים הן נאלצו לעזוב את מקום עבודתן והתקשו במציאת תעסוקה חדשה. ״מרבית הנפגעות תיארו קשיים ביציאה למרחב הציבורי, ביכולת להירדם בלילות, במתן אמון בבני המין השני ועוד״, נכתב בכתב האישום. ״כמו כן, כמעט כלל הנפגעות דיווחו על הטרדות רבות, לרבות מיניות, שקיבלו ברשתות החברתיות, בטלפון שלהן ואף ברחוב כתוצאה מהפרסומים".
נ.ג. היא צעירה בת 20 ששלוש תמונות שלה מקיימת יחסי מין פורסמו בשתיים מהקבוצות לצד שמה המלא, מקום עבודתה והמוסד האקדמי בו למדה. בעקבות הפרסומים, היא החלה להשתמש בסמים ואף התאשפזה במוסד גמילה.
ב.ט., צעירה בת 23 שתמונותיה הופצו בשלוש קבוצות, סיפרה כי הפרסום פגע בהליך הגיור שלה. נפגעת נוספת דיווחה על קושי תפקודי משמעותי ביציאה למרחב הציבורי והוסיפה שלאחרונה עברה ניתוח פלסטי לשינוי תווי פניה, על מנת שלא יזהו אותה.
שיך מואשם בעבירות של הטרדה מינית והתנכלות, שהעונש המירבי עליהן יכול להגיע עד חמש שנות מאסר, וכן בעבירות פגיעה בפרטיות, שעונש המאסר המרבי עליהן הוא חמש שנים גם כן.
כתב האישום מייחס לו גם פרסום שירותי זנות – עבירה שעונש המאסר עליה הוא עד שלוש שנים. העבירה התבצעה לכאורה במסגרת ערוץ הטלגרם "טלזנות", אליו נרשמו למעלה מחמשת אלפי משתמשים. שיך החל להיות פעיל בו במרץ 2020, ופרסם לכל הפחות 76 מודעות של כשמונה נשים שונות.
במקביל ל״טלזנות״, שיך ניהל את קבוצת "מארחות ונהנות" בה פורסמו שירותי מין בתשלום, פניות מצד זנאים וחוות דעת בנוגע לביקור אצל נשים העוסקות בזנות. בתקופת הקורונה, לפי כתב האישום, שיך החל לאתר נשים העוסקות בזנות והציע להן לפרסם את שירותיהן בערוץ שהקים, בתמורה לתשלום.
הודעה ששלח שיך לנשים: "חושבת שמגיע לך יותר פרנסה? האתרים קורסים אחד אחד? תעברי לפרסם בטלגרם ל100 אלף איש ! שבוע נסיון חינם עלינו ! לפרטים השיבי"
שיך פעל באמצעות פרופיל פיקטיבי שיצר בווטסאפ, ופנה בהודעה למספרי טלפון אשר סבר כי נמצאים בשימושן של נשים בזנות: "חושבת שמגיע לך יותר פרנסה? האתרים קורסים אחד אחד? תעברי לפרסם בטלגרם ל100 אלף איש ! שבוע נסיון חינם עלינו ! לפרטים השיבי".
לפי המתואר בכתב האישום, שיך השתמש בשישה טלפונים סלולריים וב-100 כרטיסי סים משולמים מראש לכל הפחות. הוא יצר עשרות משתמשים בטלגרם, רכש רישיון לתוכנה המאפשרת שליטה בבוטים ובקבוצות רבות במקביל והשתמש בארנקים ובמטבעות דיגיטליים המאפשרים העברת כספים באופן אנונימי.
שיך הועסק במחלקת הארנונה של עיריית חיפה מיולי 2017. כתב האישום מייחס לו גם עבירות של מרמה והפרת אמונים, שעונש המאסר עליהן הוא עד שלוש שנים. לפי החשדות, בין החודשים אוגוסט 2019 לפברואר 2020, הוא העתיק פרטי חיוב של לפחות 43 כרטיסי אשראי שאליהם נחשף במסגרת תפקידו, ללא רשות וללא ידיעת מעסיקיו.
בבקשה למעצר עד תום ההליכים, טענה הפרקליטות כי נסיבות ביצוע העבירות על ידי שיך ״מצביעות על תחכום, שיטתיות ומומחיות במישור הטכנולוגי״. לדבריה, שיך ״לא הסתפק בהקמת קבוצת טלגרם אחת או ערוץ טלגרם אחד, אלא בנה, ניהל ותחזק רשת שלמה של קבוצות וערוצים שונים שמטרתם בין היתר ביצוע עבירות פליליות שונות, וביניהן הטרדה מינית והתנכלות, פגיעה בפרטיות ופרסום שירותי זנות״.
הפרקליטות מתארת בפירוט בבקשת המעצר את השיטה המתוחכמת בה נקט שיך. כך, למשל, כאשר הוא קיבל כמנהל בקבוצות הטלגרם פניות מנשים שביקשו להסיר את התכנים המיניים הנוגעים להן, הוא הפנה אותן למשתמש אחר שהופעל גם הוא על ידיו – ״הכל, על מנת להקשות על איתורו וזיהויו".
עוד חשפה הפרקליטות כי שיך הודה במהלך חקירתו כי הוא עסק בהקמת קבוצות טלגרם רבות משתתפים לצורך הפקת רווח כלכלי, אך הכחיש כי הפיץ בהן תכנים מיניים ופרטים אישיים של נשים ללא ידיעתן.
לטענת הפרקליטות, שיך ״ביצע את המעשים המיוחסים לו מתוך ביתו ומקום עבודתו במהלך שגרת יומו, תוך שהוא מנהל חיי משפחה ואורח חיים נורמטיבי למדי למראית עין״
לטענת הפרקליטות, שיך ״ביצע את המעשים המיוחסים לו מתוך ביתו ומקום עבודתו במהלך שגרת יומו, תוך שהוא מנהל חיי משפחה ואורח חיים נורמטיבי למדי למראית עין ומבלי שמי ממקורביו, לרבות אשתו המתגוררת עמו, מודעים למעשים האסורים״.
הפרקליטות קבעה כי גם אם שיך ישוחרר למעצר בית, כולל תחת פיקוח אלקטרוני, הידע הרב שצבר בתחומי הסייבר ורשת המשתמשים והמנהלים שהפעיל יצרו קושי לפקח על מעשיו. "ייתכן כי רשויות האכיפה אף לא יאתרו את מעשיו של המשיב, ואת העובדה שהוא חזר לבצע עבירות", נכתב בבקשת המעצר.
הדיון הבא בתיק יתקיים ביום רביעי הבא ובו תודיע שופטת השלום בחיפה, מריה פיקוס בוגדאנוב, על החלטתה בעניין המעצר עד תום ההליכים.
בפרקליטות הסייבר הסבירו כי כתב האישום נגד שיך הוא הגדול ביותר שהוגש אי פעם בישראל בגין עבירות על "חוק הסרטונים", הן מבחינת מספר נפגעות העבירה והן מבחינת היקף התפוצה של התכנים המיניים, אליהם נחשפו לפי ההערכות מאות אלפי אנשים.
כתב האישום נגד שיך הוא הגדול ביותר שהוגש אי פעם בישראל בגין עבירות על "חוק הסרטונים"
במהלך החקירה התברר כי יותר מ-400 נשים הגישו תלונות במשטרה בגין הפצת תיעוד מיני שלהן לצד פרטיהן האישיים בטלגרם. המשטרה פנתה מיוזמתה ל-160 נשים נוספות שהצליחה לאתר בקבוצות.
עורך דינו של שיך, אבי אמר, מסר היום: "מרשי לא אחראי על תכנים אשר הועלו בקבוצות. הוא פתח אותן ואין הוראת חוק אשר אוסרת זאת. אני מניח שמרשי ישוחרר ממעצר בימים הקרובים".
במקביל להגשת כתב האישום המדובר, המדינה חתמה בשבוע שעבר על עסקת טיעון עם האחים אורן ומאור עוזיאל, בני 22 ו-28 בהתאמה מקרית אתא, שבדומה לשיך ניהלו קבוצות טלגרם שעסקו בהפצת תיעוד מיני של נשים.
כפי שפורסם ב״מקום הכי חם״, בכתב האישום שלהם נכללו יותר מ-20 נפגעות. לפי העסקה, אורן ישלח ל-31 חודשי מאסר בפועל ואילו מאור ירצה תשעה חודשי עבודות שירות.


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







